送曇穎歸廬山
作者：歐陽修
朝代：宋

paragraphs: 吾聞廬山久，欲往世欲拘。
昔歲貶夷陵，扁舟下江湖。
八月到湓口，停帆望香爐。
香爐雲霧間，杳靄疑有無。
忽值秋日明，彩翠浮空虛。
信哉奇且秀，不與灊霍俱。
偶病不時往，中流但踟躕。
今思尚髣髴，恨不傳畫圖。
曇穎十年舊，風塵客京都。
一旦不辭訣，飄然卷衣裾。
山林往不返，古亦有吾儒。
西北苦兵戰，江南仍旱枯。
新秦又攻寇，京陜募兵夫。
聖君念蒼生，賢相思良謨。
嗟我無一說，朝紳拖舒舒。
未能膏鼎鑊，又不老菰蒲。
羨子識所止，雙林歸結廬。